Ettepanek: NÕUKOGU OTSUS seisukoha kohta, mille Euroopa Liit peab võtma ÜRO Euroopa Majanduskomisjoni asjakohastes komiteedes seoses sõidurajalt kõrvalekaldumise hoiatussüsteeme ning automaatseid hädapidurdussüsteeme käsitlevate eeskirjade eelnõudega /* COM/2012/0178 final - 2012/0089 (NLE) */





SELETUSKIRI 1. ETTEPANEKU KONTEKST · Ettepaneku põhjused ja eesmärgid Rahvusvahelisel tasandil töötab Ühinenud Rahvaste Organisatsiooni Euroopa Majanduskomisjon (UNECE) välja ühtlustatud nõudeid, mille eesmärk on kõrvaldada tehnilised tõkked mootorsõidukite kaubanduselt 1958. aasta muudetud kokkuleppe osaliste vahel ning tagada, et neil sõidukitel oleks kõrge ohutus- ja keskkonnakaitsetase. UNECE sai äsja valmis kaks mootorsõidukite tüübikinnituse ühtseid sätteid käsitlevat eeskirja eelnõud – üks reguleerib tüübikinnitust seoses sõidurajalt kõrvalekaldumise hoiatussüsteemidega[1] ja teine seoses automaatsete hädapidurdussüsteemidega[2]. Nende eelnõude eesmärk on kehtestada sõidurajalt kõrvalekaldumise hoiatussüsteemi ja automaatse hädapidurdussüsteemiga varustatud mootorsõidukite kõrge ohutustase ja ühtsed katsemenetlused sellistele mootorsõidukitele tüübikinnituse andmiseks. ELi tasandil on mootorsõidukite üldist ohutust käsitleva määruse (EÜ) nr 661/2009[3] artikliga 10 ja selle määruse rakendusmeetmetega ette nähtud, et teatavatele M2-, N2-, M3- ja N3-kategooria mootorsõidukitele tuleb paigaldada sõidurajalt kõrvalekaldumise hoiatussüsteem ja automaatne hädapidurdussüsteem. Käesoleva ettepaneku eesmärk on kindlaks määrata Euroopa Liidu seisukoht kõnealuste sõidurajalt kõrvalekaldumise hoiatussüsteemi ja automaatset hädapidurdussüsteemi käsitlevate UNECE eeskirjade eelnõude suhtes ning võimaldada liidul, keda esindab komisjon, hääletada nende eelnõude poolt. Seeläbi on võimalik sõidurajalt kõrvalekaldumise hoiatussüsteemi ja automaatset hädapidurdussüsteemi käsitlevad UNECE eeskirjade eelnõud üle võtta ELi mootorsõidukite tüübikinnitussüsteemi. · Üldine taust Määrusega (EÜ) nr 661/2009 on kehtestatud M2-, M3-, N2- ja N3-kategooria mootorsõidukite tüübikinnituse põhinõuded seoses sõidurajalt kõrvalekaldumise hoiatussüsteemide paigaldamisega. Määrusega on kehtestatud M2-, M3-, N2- ja N3-kategooria mootorsõidukite tüübikinnituse põhinõuded ka seoses automaatse hädapidurdussüsteemi paigaldamisega. Sellise tüübikinnituse jaoks oli vaja kehtestada spetsiaalsed menetlused, katsed ja nõuded ELi tasandil. Seega võttis komisjon 2012. aastal vastu kaks komisjoni määrust rakendamaks määrust (EÜ) nr 661/2009 seoses sõidurajalt kõrvalekaldumise hoiatussüsteemi ja automaatse hädapidurdussüsteemiga[4]; rakendusmääruste tehnilised sätted põhinevad suures osas vastavatel UNECE eeskirjade eelnõudel. Seepärast nähakse ette, et EL hääletab nende kahe (sõidurajalt kõrvalekaldumise hoiatussüsteemi käsitleva ja automaatset hädapidurdussüsteemi käsitleva) UNECE eeskirja eelnõu poolt, et rahvusvahelisel tasandil oleksid olemas ühtsed nõuded, mis hõlbustavad rahvusvahelist kaubavahetust. Seeläbi saaksid Euroopa äriühingud järgida ühtainsat üleilmselt, st UNECE 1958. aasta muudetud kokkuleppe osalisriikides tunnustatud nõuete kogumit. · Ettepaneku valdkonnas kehtivad õigusnormid Määrusega (EÜ) nr 661/2009 on kehtestatud M2-, M3-, N2- ja N3-kategooria mootorsõidukite tüübikinnituse põhinõuded seoses sõidurajalt kõrvalekaldumise hoiatussüsteemi ja automaatse hädapidurdussüsteemi paigaldamisega. Lisaks võttis komisjon 2012. aastal vastu kaks komisjoni määrust rakendamaks määrust (EÜ) nr 661/2009 – ühe seoses sõidurajalt kõrvalekaldumise hoiatussüsteemiga ja teise seoses automaatse hädapidurdussüsteemiga. · Kooskõla Euroopa Liidu muude põhimõtete ja eesmärkidega Ettepanek on kooskõlas mootorsõidukite üldist ohutust käsitleva määruse (EÜ) nr 661/2009 eesmärkidega ja seega ka ELi eesmärgiga tagada liiklus- ja tööohutuse kõrge tase. 2. HUVITATUD ISIKUTEGA TOIMUNUD KONSULTEERIMISE JA MÕJU HINDAMISE TULEMUSED · Konsulteerimine huvitatud isikutega Komisjon konsulteeris ettepaneku koostamisel huvirühmadega. CARS 21 raames viidi sõidurajalt kõrvalekaldumise hoiatussüsteemi ja automaatse hädapidurdussüsteemi küsimuses läbi üldine arutelu, mis hõlmas liikmesriike, sõidukitootjaid (esindusorganisatsioonid Euroopa ja riikide tasandil ning üksikettevõtjad), sõidukiosade tootjaid, transpordiorganisatsioone ja kasutajate esindajaid. Kavandatav sõidurajalt kõrvalekaldumise hoiatussüsteemi ja automaatset hädapidurdussüsteemi käsitlev lähenemisviis oli arutusel ka mootorsõidukite tehnilises komitees, kui toimus hääletus kahe komisjoni määruse üle, millega rakendatakse määrust (EÜ) nr 661/2009 seoses sõidurajalt kõrvalekaldumise hoiatussüsteemi ja automaatse hädapidurdussüsteemiga. · Mõju hindamine Euroopa Komisjon korraldas määruse (EÜ) nr 661/2009 mõjuhindamise, mis hõlmas ka sõidurajalt kõrvalekaldumise hoiatussüsteemi ja automaatset hädapidurdussüsteemi. Lisaks viidi vastavalt määruse (EÜ) nr 661/2009 artikli 14 lõike 3 punktile a läbi tulude-kulude analüüs, et välja selgitada, kas on asjakohane vabastada mõned sõidukid või sõidukiklassid sõidurajalt kõrvalekaldumise hoiatussüsteemi ja automaatse hädapidurdussüsteemi paigaldamise kohustusest. 3. ETTEPANEKU ÕIGUSLIK KÜLG · Kavandatud meetmete kokkuvõte Ettepanek võimaldab liidul, keda esindab komisjon, hääletada kõnealuste sõidurajalt kõrvalekaldumise hoiatussüsteemi ja automaatset hädapidurdussüsteemi käsitlevate UNECE eeskirjade eelnõude poolt. · Õiguslik alus Euroopa Liidu toimimise lepingu eripäradega kohandamise eesmärgil on põhjenduses 1 osutatud varem kasutatud õiguslik alus asendatud otseviitega artikli 218 lõikele 9; seejuures on vaja muuta WP29 istungiteks valmistumise protsessi ja selle tulemusel õigusakti vormi, s.o võtta viimase 14 aasta jooksul ettevalmistusprotsessis kasutatud komisjoni otsuse asemel vastu nõukogu otsus. · Subsidiaarsuse põhimõte ELi tasandil on sõidurajalt kõrvalekaldumise hoiatussüsteemi ja automaatset hädapidurdussüsteemi käsitlevad nõuded juba ühtlustatud. Rahvusvaheliste õigusaktide (nagu UNECE eeskirjade eelnõud), poolt hääletamine ja nende ülevõtmine ELi mootorsõidukite tüübikinnitussüsteemi on liidu ainupädevuses. See väldib siseturu killustumist ning lisaks tagab võrdväärsed tervishoiu- ja ohutusnormid kogu ELis. Samuti kaasneb sellega mastaabisääst: tooteid saab valmistada kogu Euroopa ja isegi rahvusvahelise turu jaoks, ilma et neid oleks vaja kohandada igalt liikmesriigilt eraldi siseriikliku tüübikinnituse taotlemiseks. Seepärast on ettepanek kooskõlas subsidiaarsuse põhimõttega. · Proportsionaalsuse põhimõte Ettepanek on kooskõlas proportsionaalsuse põhimõttega, kuna see ei lähe järgmiste eesmärkide saavutamiseks vajalikust kaugemale: tagada nii siseturu korralik toimimine kui ka avaliku ohutuse ja kaitse kõrge tase. · Õigusakti valik Kavandatud õigusakt: nõukogu otsus. Nõukogu otsust peetakse asjakohaseks, kuna see on kooskõlas ELi toimimise lepingu artikli 218 lõikega 9. 4. MÕJU EELARVELE Ettepanek ei mõjuta ELi eelarvet. 5. VALIKULISED ÜKSIKASJAD · Euroopa Majanduspiirkond Kavandatavas õigusaktis käsitletakse Euroopa Majanduspiirkonnaga seotud küsimust, mistõttu tuleks seda kohaldada ka Euroopa Majanduspiirkonnas. 2012/0089 (NLE) Ettepanek: NÕUKOGU OTSUS seisukoha kohta, mille Euroopa Liit peab võtma ÜRO Euroopa Majanduskomisjoni asjakohastes komiteedes seoses sõidurajalt kõrvalekaldumise hoiatussüsteeme ning automaatseid hädapidurdussüsteeme käsitlevate eeskirjade eelnõudega (EMPs kohaldatav tekst) EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 114 koostoimes artikli 218 lõikega 9, võttes arvesse Euroopa Komisjoni ettepanekut ning arvestades järgmist: (1) Nõukogu otsusega 97/836/EÜ[5] ühines liit ÜRO Euroopa Majanduskomisjoni (UNECE) kokkuleppega, milles käsitletakse ratassõidukitele ning nendele paigaldatavale ja/või nendel kasutatavale varustusele ja osadele ühtsete tehnonõuete kehtestamist ning nende nõuete alusel väljastatud tunnistuste vastastikust tunnustamist (1958. aasta muudetud kokkulepe). (2) Ühtlustatud nõuded, mis sisalduvad ÜRO Euroopa Majanduskomisjoni (UNECE) eeskirja eelnõus, mis käsitleb sõidukite tüübikinnituse ühtseid sätteid seoses sõidurajalt kõrvalekaldumise hoiatussüsteemidega,[6] ning UNECE eeskirja eelnõus, mis käsitleb sõidukite tüübikinnituse sätteid seoses automaatsete hädapidurdussüsteemidega,[7] on ette nähtud selleks, et kõrvaldada tehnilised tõkked mootorsõidukite kaubanduselt 1958. aasta muudetud kokkuleppe osaliste vahel ning tagada, et neil sõidukitel oleks kõrge ohutus- ja kaitsetase. (3) Euroopa Parlamendi ja nõukogu 13. juuli 2009. aasta määrus (EÜ) nr 661/2009, mis käsitleb mootorsõidukite, nende haagiste ning nende jaoks ette nähtud süsteemide, osade ja eraldi tehniliste seadmestike üldise ohutusega seotud tüübikinnituse nõudeid,[8] nõuab sõidurajalt kõrvalekaldumise hoiatussüsteemide ja kõrgetasemeliste hädapidurdussüsteemide paigaldamist teatavatele M2-, N2-, M3- ja N3-kategooria mootorsõidukitele. (4) On asjakohane kindlaks määrata liidu nimel 1958. aasta muudetud kokkuleppe halduskomitees võetav seisukoht kõnealuste UNECE eeskirjade eelnõude vastuvõtmise suhtes, ON VASTU VÕTNUD KÄESOLEVA OTSUSE: Artikkel 1 Euroopa Liidu võetav seisukoht 1958. aasta muudetud kokkuleppe (milles käsiltetakse ratassõidukitele ning nendele paigaldatavale ja/või nendel kasutatavale varustusele ja osadele ühtsete tehnonõuete kehtestamist ning nende nõuete alusel väljastatud tunnistuste vastastikust tunnustamist) halduskomitees on kiita heaks UNECE eeskirja eelnõu, mis käsitleb mootorsõidukite tüübikinnituse ühtseid sätteid seoses sõidurajalt kõrvalekaldumise hoiatussüsteemidega (sisalduvad dokumentides ECE/TRANS/WP.29/2011/78, ECE/TRANS/WP.29/2011/89 ja ECE/TRANS/WP.29/2011/91). Artikkel 2 Euroopa Liidu võetav seisukoht 1958. aasta muudetud kokkuleppe (milles käsitletakse ratassõidukitele ning nendele paigaldatavale ja/või nendel kasutatavale varustusele ja osadele ühtsete tehnonõuete kehtestamist ning nende nõuete alusel väljastatud tunnistuste vastastikust tunnustamist) halduskomitees on kiita heaks UNECE eeskirja eelnõu, mis käsitleb mootorsõidukite tüübikinnituse ühtseid sätteid seoses automaatsete hädapidurdussüsteemidega (sisalduvad dokumentides ECE/TRANS/WP.29/2011/92, ECE/TRANS/WP.29/2011/92/Amend.1, ECE/TRANS/WP.29/2011/93 ja ECE/TRANS/WP.29/2011/93/Amend.1). Artikkel 3 Käesolev otsus jõustub selle vastuvõtmise päeval. Brüssel, Nõukogu nimel eesistuja [1] UNECE dokumendid ECE/TRANS/WP.29/2011/78, ECE/TRANS/WP.29/2011/89 ja ECE/TRANS/WP.29/2011/91. [2] UNECE dokumendid ECE/TRANS/WP.29/2011/92, ECE/TRANS/WP.29/2011/92/Amend.1, ECE/TRANS/WP.29/2011/93 ja ECE TRANS/WP.29/2011/93/Amend.1. [3] ELT L 200, 31.7.2009, lk 1. [4] ELT L 110, 24.4.2012, lk 18 ja ELT L 109, 21.4.2012, lk 1. [5] ELT L 346, 17.12.1997, lk 78. [6] UN/ECE dokumendid ECE/TRANS/WP.29/2011/78, ECE/TRANS/WP.29/2011/89 ja ECE/TRANS/WP.29/2011/91. [7] UN/ECE dokumendid ECE/TRANS/WP.29/2011/92, ECE/TRANS/WP.29/2011/92/Amend.1, ECE/TRANS/WP.29/2011/93 ja ECE TRANS/WP.29/2011/93/Amend.1. [8] ELT L 200, 31.7.2009, lk 1.